
Nagyfeszültségű távvezeték sérült védővezető javítása szerelő kocsiszékkel

A nagyfeszültségű távvezetékek környezetükből kiemelkedve haladnak, ezért villámcsapások által fokozottan veszélyeztetettek. Az e távvezetékeket – több funkciója mellett – villámcsapásoktól is védő védővezető elemi szálai a villámáram termikus hatásának következtében gyakran olvadnak meg, emiatt gyakran lép fel az ún. szálkisodródás jelensége is. Ilyen esetekben a szálkisodródott védővezető funkcióit (villámvédelem, földelési ellenállás csökkentése az oszlopok párhuzamosan kapcsolásával, villamos- és optikai jelátvitel) már nem tudja megfelelően ellátni, ezzel veszélyezteti a rendszer üzembiztonságát is.
Az egyre növekvő nemzetközi villamosenergia-transzfer hatására - a villamosenergia-rendszer stabilitásának megőrzése érdekében - egyre kevésbé engedhető meg egy nagyfeszültségű távvezeték kikapcsolása. A megoldást a javítási művelet feszültség alatti munkavégzéssel (FAM) történő kivitelezése jelenti.
A magyarországi gyakorlatban jelenleg nagyfeszültségű hálózaton nem végeznek feszültség alatt munkát. A jövőben – a nemzetközi gyakorlatnak megfelelően – az üzembiztonság növelése mellett gazdasági szempontok figyelembe vételével hazánkban is várható ennek a technológiának az ismételt megjelenése.
A sérült védővezető javításának egyik legelterjedtebb módja a szerelő kocsiszék alkalmazása. A különböző sodronytípusok korlátozott mechanikai teherbírása miatt azonban a távvezetékek oszlopközeiben ez a technológia nem minden esetben alkalmazható az oszlopköz teljes hosszában. A munkavégzés során a napjainkban széles körben alkalmazott optikai szálas védővezetők (OPGW) esetében problémát jelent továbbá, hogy a védővezető legkisebb hajlítási sugara erősen korlátozott, ezért a javításhoz használható kocsiszék – annak tömege miatt – bizonyos védővezető-típusok esetén nem alkalmazható.



